Denel-werker vergruisArgieffoto Die Gautengse departement van arbeid ondersoek die dood van ŉ werker by Rheinmetall Denel Munition in Boksburg aan die Oos-Rand. Volgens Mishack Magakwe, die departement se woordvoerder, het die ongeluk Dinsdag tydens werksure plaasgevind. “Die man is vergruis terwyl hy ŉ waterlekkasie in ŉ masjien gesoek het,” het Magakwe gesê. “Voorlopige ondersoek dui daarop dat ŉ operateur die voorman ingelig het dat die masjien water lek. Hy het die masjien gestop en binne-in geklim om te kyk waar die water vandaan kom.” Die masjien het aangeskakel terwyl hy nog binne was. Arbeidsinspekteurs het alle bedrywighede by die perseel gestaak. “Die inspekteurs ondersoek die oorsaak van die sterfgeval en of die werkgewer tydens die ongeluk voldoen het aan die bepalings van die Wet op Beroepsgesondheid en Veiligheid,” het Magakwe bygevoeg.